62024CJ0473
PRESUDA SUDA (osmo vijeće)
11. prosinca 2025. (
*1
)
„Zahtjev za prethodnu odluku – Uredba (EU) br. 528/2012 – Članak 3. stavak 1. točka (a) – Pojam ‚biocidni proizvod’ – Uvjet koji se odnosi na ‚namjenu’ proizvoda – Proizvodi na osnovi octa namijenjeni za uporabu i kao hrana i kao sredstva za čišćenje/dezinfekcijska sredstva hrane (‚proizvodi za više uporaba’) – Područje primjene Uredbe br. 528/2012 – Članak 2. stavci 1. i 2. – Prilog V. – Popis vrsta biocidnih proizvoda obuhvaćenih Uredbom – Zaštita zdravlja ljudi, životinja i okoliša”
U predmetu C‑473/24,
povodom zahtjeva za prethodnu odluku na temelju članka 267. UFEU‑a, koji je uputio Bundesgerichtshof (Savezni vrhovni sud, Njemačka), odlukom od 27. lipnja 2024., koju je Sud zaprimio 4. srpnja 2024., u postupku
Speyer & Grund GmbH & Co. KG
protiv
Werner & Mertz GmbH,
SUD (osmo vijeće),
u sastavu: S. Rodin, u svojstvu predsjednika vijeća, N. Piçarra i N. Fenger (izvjestitelj), suci,
nezavisni odvjetnik: R. Norkus,
tajnik: E. Sartori, administratorica,
uzimajući u obzir pisani dio postupka i nakon rasprave održane 22. svibnja 2025.,
uzimajući u obzir očitovanja koja su podnijeli:
–
za društvo Speyer & Grund GmbH & Co. KG, C. Eggers i C. Böhler, Rechtsanwälte,
–
za društvo Werner & Mertz GmbH, T. C. Körber i V. Warnecke, Rechtsanwälte,
–
za njemačku vladu, J. Möller i R. Kanitz, u svojstvu agenata,
–
za Europsku komisiju, T. S. Bohr, I. Galindo Martín i R. Lindenthal, u svojstvu agenata,
saslušavši mišljenje nezavisnog odvjetnika na raspravi održanoj 4. rujna 2025.,
donosi sljedeću
Presudu
1
Zahtjev za prethodnu odluku odnosi se na tumačenje članka 2. stavka 1. i stavka 2. prvog podstavka točke (e), članka 3. stavka 1. točke (a) prve alineje i Priloga V. Uredbi (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (SL 2012., L 167, str. 1.) (SL, posebno izdanje na hrvatskom jeziku, poglavlje 13., svezak 49., str. 181. te ispravci SL 2015., L 297, str. 10.; SL 2017., L 280, str. 57. i SL 2024./90657, L) kako je izmijenjena Uredbom (EU) br. 334/2014 Europskog parlamenta i Vijeća od 11. ožujka 2014. (SL 2014., L 103, str. 22. i ispravak SL 2017., L 81, str. 20.) i Delegiranom uredbom Komisije (EU) 2019/1819 od 8. kolovoza 2019. (SL 2019., L 279, str. 1.) (u daljnjem tekstu: Uredba o biocidima), članka 1. stavka 5. točke (e) Uredbe (EZ) br. 1272/2008 Europskog parlamenta i Vijeća, od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL 2008., L 353, str. 1.) (SL, posebno izdanje na hrvatskom jeziku, poglavlje 13., svezak 20., str. 3. i ispravci SL 2016., L 349, str. 1., SL 2019., L 75, str. 137. i SL 2019., L 117, str. 8.; u daljnjem tekstu: Uredba CLP) i članka 2. stavka 6. točke (d) Uredbe (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL 2006., L 396, str. 1.) (SL, posebno izdanje na hrvatskom jeziku, poglavlje 13., svezak 23., str. 3. i ispravak SL 2017., L 135, str. 46.), kako je izmijenjena Uredbom CLP (u daljnjem tekstu: Uredba REACH).
2
Zahtjev je upućen u okviru spora između društva Speyer & Grund GmbH & Co. KG, koje određene proizvode sastavljene od vode te limunske i/ili octene kiseline stavlja na tržište i promiče ih, te društva Werner & Mertz GmbH, koje prodaje proizvode za čišćenje, u vezi s tužbom zbog nepoštenog tržišnog natjecanja koju je podnijelo potonje društvo.
Pravni okvir
Uredba o biocidima
3
Uvodne izjave 1., 3., 18. i 19. Uredbe o biocidima glase:
„(1)
Biocidni proizvodi su nužni za kontrolu organizama koji su štetni za zdravlje ljudi ili životinja te za kontrolu organizama koji štete prirodnim ili proizvedenim materijalima. Biocidni proizvodi, međutim, zbog svojih intrinzičnih svojstava i povezanih načina uporabe mogu predstavljati rizik za ljude, životinje i okoliš.
[…]
(3)
Svrha ove Uredbe je poboljšanje slobodnog kretanja biocidnih proizvoda u Uniji uz istodobno osiguranje visokog stupnja zaštite zdravlja ljudi, zdravlja životinja te okoliša. […] Ova se Uredba temelji na načelu predostrožnosti kako bi se osiguralo da proizvodnja i stavljanje na raspolaganje na tržištu aktivnih tvari i biocidnih proizvoda nemaju štetne učinke na zdravlje ljudi ili životinja niti neprihvatljive učinke na okoliš. […]
[…]
(18)
Određeni biocidni proizvodi i tretirani proizvodi, kako su definirani u ovoj Uredbi, se također uređuju drugim zakonodavstvom Unije te je, stoga, potrebno povući jasnu granicu kako bi se osigurala pravna sigurnost. U Prilogu ovoj Uredbi uspostavlja se popis vrsta proizvoda koji ulaze u područje primjene ove Uredbe s okvirnim opisom svake vrste.
(19)
Biocidni proizvodi koji su namijenjeni za uporabu ne samo za potrebe ove Uredbe, nego i u vezi s medicinskim uređajima, kao što su dezinficijensi za dezinficiranje bolničkih površina i medicinskih uređaja, mogu predstavljati i druge opasnosti pored onih kojima se bavi ova Uredba. Iz tog se razloga takvi biocidni proizvodi moraju, pored zahtjeva iz ove Uredbe, uskladiti s relevantnim ključnim zahtjevima […]”
4
Člankom 1. stavkom 1. te uredbe određuje se:
„Svrha ove Uredbe je poboljšati funkcioniranje unutarnjeg tržišta kroz usklađivanje pravila o stavljanju na raspolaganje na tržištu i uporabi biocidnih proizvoda istodobno osiguravajući visoki stupanj zaštite zdravlja ljudi, zdravlja životinja i okoliša. Odredbe ove Uredbe temelje se na načelu predostrožnosti s ciljem zaštite zdravlja ljudi, zdravlja životinja i okoliša. Posebna se pozornost treba posvetiti zaštiti ranjivih skupina.”
5
Člankom 2. navedene uredbe, naslovljenim „Područje primjene”, u stavcima 1. i 2. predviđa se:
„1.   Ova se Uredba odnosi na biocidne proizvode i tretirane proizvode. Popis vrsta biocidnih proizvoda obuhvaćenih ovom Uredbom i njihovi opisi navedeni su u Prilogu V.
2.   Osim ako u ovoj Uredbi ili drugom zakonodavstvu Unije nije izričito određeno drukčije, ova se Uredba ne odnosi na biocidne proizvode ili tretirane proizvode koji ulaze u područje primjene sljedećih instrumenata:
[…]
(e)
Uredbe (EZ) br. 852/2004 Europskog parlamenta i Vijeća od 29. travnja 2004. o higijeni hrane [(SL 2004., L 139, str. 1.) (SL, posebno izdanje na hrvatskom jeziku, poglavlje 13., svezak 15., str 42.)] […];
[…]
Neovisno o prvom podstavku, ako biocidni proizvod ulazi u područje primjene jednog od gore spomenutih instrumenata, a namijenjen je za uporabu koja nije obuhvaćena tim instrumentima, ova se Uredba također primjenjuje na taj biocidni proizvod u onoj mjeri u kojoj dotična uporaba nije obuhvaćena tim instrumentima.”
6
Člankom 3. te uredbe, naslovljenim „Definicije”, određuje se:
„1.   Za potrebe ove Uredbe primjenjuju se sljedeće definicije:
(a)
‚biocidni proizvodi’ su
—
tvari i smjese, priređene u obliku u kojem se isporučuju korisniku, koje se sastoje od, sadrže ili proizvode jednu ili više aktivnih tvari, i čija je namjena uništiti, odvratiti, učiniti bezopasnim, spriječiti djelovanje, odnosno [suzbiti] bilo koji štetni organizam na bilo koji način osim čisto fizičkim ili mehaničkim djelovanjem,
[…]”
7
Prilogom V. Uredbi o biocidima, naslovljenim „Vrste biocidnih proizvoda i njihov opis kao u članku 2. stavku 1.”, propisuje se:
„GLAVNA SKUPINA 1: Dezinfekcijska sredstva
[…]
Vrsta proizvoda 4: Dezinfekcijska sredstva u području hrane i hrane za životinje
Proizvodi koji se upotrebljavaju za dezinfekciju opreme, ambalaže, pribora za konzumaciju, površina ili cjevovoda povezanih s proizvodnjom, transportom, skladištenjem ili konzumacijom hrane ili hrane za životinje (uključujući i vodu za piće) za ljude i životinje.
Proizvodi koji se upotrebljavaju za ugradnju u materijale koji bi mogli doći u kontakt s hranom.
Vrsta proizvoda 5: Dezinfekcijska sredstva za pitku vodu
Proizvodi koji se koriste za dezinfekciju pitke vode za ljude i životinje.
[…]”
Uredba REACH
8
Člankom 2. Uredbe REACH, naslovljenim „Primjena”, stavkom 6. određuje se:
„Odredbe glave IV. ne primjenjuju se na sljedeće smjese u konačnom obliku namijenjene krajnjem korisniku:
[…]
(d)
hrana […] u skladu s Uredbom (EZ) br. 178/2002 [Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL 2002., L 31, str. 1.) (SL, posebno izdanje na hrvatskom jeziku, poglavlje 15., svezak 7., str. 91.)] uključujući uporabu:
i.
kao aditivi u hrani […];
[…]”
9
Točkom (a) stavkom 1. članka 31. te uredbe, naslovljenim „Zahtjevi za sigurnosno‑tehničke listove”, koji se nalazi u glavi IV. navedene uredbe, naslovljenoj „Obavješćivanje unutar lanca opskrbe”, predviđa se da je dobavljač tvari ili smjese dužan primatelju te tvari odnosno smjese dostaviti sigurnosno‑tehnički list sastavljen u skladu s Prilogom II. ako tvar ili smjesa ispunjava kriterije za razvrstavanje opasnih tvari i smjesa u skladu s Uredbom CLP.
Uredba CLP
10
Člankom 1. Uredbe CLP stavkom 5. propisuje se:
„Ova se Uredba ne primjenjuje na sljedeće tvari i smjese u konačnom obliku namijenjene krajnjem korisniku:
[…]
(e)
hrana i hrana za životinje prema definiciji iz Uredbe [br. 178/2002], također i onda kad se koristi:
i.
kao prehrambeni aditiv u hrani […];
[…]”
Glavni postupak i prethodna pitanja
11
Društvo Speyer & Grund GmbH & Co. KG stavlja na tržište i promiče proizvode pod žigom „SURIG”, a konkretno proizvod koji se sastoji od vode i octene kiseline (7,5 %) pod nazivom SURIG Essigspray UNIVERSAL i proizvod koji se sastoji od vode, octene kiseline (10 %) i limunske kiseline (1,5 %) pod nazivom SURIG Essigspray EXTRA.
12
Ti se proizvodi stavljaju na tržište u prozirnim bočicama s raspršivačima na kojima na prednjoj strani, na etiketi, uz žig i naziv proizvoda, stoji slika neobrađenog povrća, sjajnog sudopera i oznaka na kojoj je navedeno „kvaliteta hrane s dokazanom učinkovitošću” i „100 % biljno”. Na stražnjoj strani tih proizvoda na etiketama se, među ostalim, navode sljedeće informacije: „Praktična bočica s raspršivačem omogućuje jednostavno ovlaživanje salata, voća i povrća. […] osim za ukusne preljeve za salate, može se koristiti i za poboljšanje drugih jela”.
13
Društvo Werner & Mertz, koje stavlja na tržište proizvode za čišćenje, smatra da, stavljanjem na tržište i promicanjem proizvoda SURIG Essigspray UNIVERSAL i SURIG Essigspray EXTRA kao hrane, društvo Speyer & Grund povređuje pravila o poštenom tržišnom natjecanju, u vezi s Uredbom o biocidima, Uredbom CLP i Uredbom REACH, s obzirom na to da zahtjevi označivanja i oglašavanja nisu ispunjeni te, usto, mogu dovesti potrošača u zabludu jer se zapravo radi o proizvodima za čišćenje.
14
U tim je okolnostima društvo Werner & Mertz u biti zatražilo od Landgerichta Frankfurt am Main (Zemaljski sud u Frankfurtu na Majni, Njemačka) da se društvu Speyer & Grund naloži prestanak stavljanja na tržište i/ili promidžba proizvoda o kojima je riječ u glavnom postupku.
15
Taj je sud prihvatio zahtjev, smatrajući da su ti proizvodi biocidni proizvodi.
16
Društvo Speyer & Grund podnijelo je žalbu protiv te odluke Oberlandesgerichtu Frankfurt am Main (Visoki zemaljski sud u Frankfurtu na Majni, Njemačka). Taj je sud potvrdio navedenu odluku, smatrajući da su proizvodi biocidni proizvodi, s obzirom na to da oblik bočice, koji javnost povezuje isključivo s proizvodima za čišćenje, i slike koje se nalaze na etiketama proizvoda o kojima je riječ u glavnom postupku podupiru taj zaključak te da navedeni proizvodi s dvojnom uporabom u biti podliježu obvezama koje proizlaze iz Uredbe o biocidima, Uredbe CLP i Uredbe REACH.
17
Bundesgerichtshof (Savezni vrhovni sud, Njemačka), sud koji je uputio zahtjev, kojem je društvo Speyer & Grund podnijelo reviziju, nastoji doznati jesu li proizvodi s dvojnom uporabom, poput onih o kojima je riječ u glavnom postupku, obuhvaćeni područjem primjene Uredbe o biocidima, Uredbe CLP i Uredbe REACH.
18
U tim je okolnostima Bundesgerichtshof (Savezni vrhovni sud) odlučio prekinuti postupak i postaviti Sudu sljedeća prethodna pitanja:
„1.
Treba li članak 3. stavak 1. točku (a) prvu alineju [Uredbe o biocidima] tumačiti na način da namjena koja se zahtijeva da bi proizvod imao biocidno svojstvo mora predstavljati jedinu ili pretežitu namjenu, ili je dovoljno da je proizvod, iako podredno, namijenjen i za uporabu kao biocidni proizvod?
2.
Treba li članak 2. stavak 1. drugu rečenicu [Uredbe o biocidima] u vezi s njezinim Prilogom V. tumačiti na način da je biocidni proizvod koji je namijenjen (i) čišćenju hrane, kao proizvod vrste proizvoda 4 (Dezinfekcijska sredstva u području hrane i hrane za životinje) u glavnoj skupini 1 (Dezinfekcijska sredstva), obuhvaćen područjem primjene te uredbe?
3.
Treba li članak 2. stavak 2. prvi podstavak točku (e) i [drugi] podstavak [Uredbe o biocidima] tumačiti na način da je biocidni proizvod koji je namijenjen (i) čišćenju/dezinfekciji hrane obuhvaćen samo područjem primjene [Uredbe br. 852/2004], a da je osobito isključen iz područja primjene [Uredbe o biocidima] na temelju iznimke od isključenja iz članka 2. stavka 2. [drugog] podstavka te uredbe?
4.
Treba li isključenje hrane iz područja primjene [Uredbe CLP] iz njezina članka 1. stavka 5. točke (e) tumačiti na način da se ta uredba, neovisno o navedenom isključenju, mora primijeniti na proizvod koji se istovremeno smatra hranom u skladu s člankom 2. [Uredbe br. 178/2002] i biocidnim proizvodom u skladu s člankom 2. stavkom 1. i člankom 3. stavkom 1. točkom (a) prvom rečenicom [Uredbe o biocidima], pod uvjetom da, ovisno o slučaju, postoji pretežito biocidna namjena?
5.
Treba li isključenje hrane iz područja primjene glave IV. [Uredbe REACH] iz članka 2. stavka 6. točke (d) te uredbe tumačiti na način da, neovisno o tom isključenju, nije isključena primjena glave IV. na proizvod u smislu četvrtog prethodnog pitanja, pod uvjetom da, ovisno o slučaju, postoji pretežito biocidna namjena?”
O prethodnim pitanjima
Prvo pitanje
19
Svojim prvim pitanjem sud koji je uputio zahtjev u biti pita treba li članak 3. stavak 1. točku (a) prvu alineju Uredbe o biocidima tumačiti na način da, kako bi proizvod bio obuhvaćen pojmom „biocidni proizvod”, kako je definiran u toj odredbi, taj proizvod mora imati isključivo ili uglavnom biocidnu namjenu ili ta namjena može biti samo sporedna u odnosu na druge namjene.
20
Prema ustaljenoj sudskoj praksi, iz zahtjeva za ujednačenu primjenu prava Unije kao i načela jednakosti proizlazi da pojmovi iz odredbe prava Unije koja ne sadržava nikakvo izričito upućivanje na pravo država članica radi utvrđivanja svojeg smisla i dosega trebaju u cijeloj Uniji imati autonomno i ujednačeno tumačenje, koje treba dati uzimajući u obzir kontekst odredbe i cilj predmetnog propisa (presuda od 4. listopada 2024., AFAÏA, C‑228/23, EU:C:2024:829, t. 39. i navedena sudska praksa).
21
U skladu s člankom 3. stavkom 1. točkom (a) prvom alinejom Uredbe o biocidima, „biocidni proizvodi” su „tvari i smjese, priređene u obliku u kojem se isporučuju korisniku, koje se sastoje od, sadrže ili proizvode jednu ili više aktivnih tvari, i čija je namjena uništiti, odvratiti, učiniti bezopasnim, spriječiti djelovanje, odnosno [suzbiti] bilo koji štetni organizam na bilo koji način osim čisto fizičkim ili mehaničkim djelovanjem”.
22
Sud je već presudio da iz teksta te odredbe tako proizlazi da proizvod treba kvalificirati kao „biocidni proizvod” u smislu te odredbe ako ispunjava tri kumulativna uvjeta. Kao prvo, taj se proizvod mora sastojati od jedne ili više „aktivnih tvari”, na način da ih sadržava ili stvara. Kao drugo, navedeni proizvod mora ostvarivati određene ciljeve, odnosno uništavati, odvraćati ili činiti bezopasnim štetne organizme, sprječavati njihovo djelovanje ili ih suzbijati. Kao treće, djelovanje istog proizvoda mora se odvijati na bilo koji način „osim čisto fizičkim ili mehaničkim djelovanjem” (vidjeti u tom smislu presudu od 14. listopada 2021., Biofa, C‑29/20, EU:C:2021:843, t. 26. i 28.).
23
Što se tiče tog drugog uvjeta, na koji se odnose pitanja suda koji je uputio zahtjev, iz teksta članka 3. stavka 1. točke (a) prve alineje Uredbe o biocidima ne proizlazi da kvalifikacija proizvoda kao „biocidnog proizvoda” u smislu te odredbe zahtijeva da taj proizvod ima isključivu ili pretežito biocidnu namjenu.
24
Kad je riječ o kontekstu u kojem se nalazi navedena odredba, iz članka 2. stavka 2. prvog podstavka Uredbe o biocidima proizlazi da se, osim ako u toj uredbi ili drugom zakonodavstvu Unije nije izričito određeno drukčije, navedena uredba ne odnosi na biocidne proizvode obuhvaćene područjem primjene određenih pravnih instrumenata navedenih u tom članku, kao što je Uredba br. 852/2004.
25
Međutim, člankom 2. stavkom 2. drugim podstavkom Uredbe o biocidima odstupa se od tog pravila te se predviđa da se, neovisno o tom prvom podstavku, na biocidne proizvode obuhvaćene instrumentima navedenima u članku 2. stavku 2. prvom podstavku te uredbe, iako su namijenjeni za uporabe koje nisu obuhvaćene tim instrumentima, primjenjuje Uredba o biocidima, u mjeri u kojoj dotična uporaba nije obuhvaćena tim instrumentima.
26
Osim toga, kao što se to odražava u uvodnoj izjavi 1. Uredbe o biocidima, biocidni proizvodi mogu predstavljati različite rizike za ljude, životinje i okoliš, osobito zbog povezanih načina uporabe. Kao što je to navedeno u uvodnoj izjavi 19. te uredbe, „[b]iocidni proizvodi koji su namijenjeni za uporabu ne samo za potrebe ove Uredbe, nego i u vezi s medicinskim uređajima […] mogu predstavljati i druge opasnosti pored onih kojima se bavi ova Uredba [i da se i]z tog […] razloga takvi biocidni proizvodi moraju, pored zahtjeva iz ove Uredbe, uskladiti s relevantnim ključnim zahtjevima iz [pravnih instrumenta koji se odnose na te uređaje]”.
27
Iz toga slijedi da kontekst članka 3. stavka 1. točke (a) prve alineje Uredbe o biocidima potvrđuje da je zakonodavac Unije uzeo u obzir proizvode namijenjene većem broju različitih uporaba, uključujući biocidnu uporabu, a da pritom primjenu te uredbe nije uvjetovao isključivo biocidnom namjenom predmetnog proizvoda.
28
Naime, kao što je to u biti istaknuo nezavisni odvjetnik u točkama 26. i 27. svojeg mišljenja, kvalifikacija proizvoda kao biocidnog proizvoda u smislu članka 3. stavka 1. točke (a) prve alineje Uredbe o biocidima, kad je riječ o uvjetu koji se odnosi na njegovu namjenu, ne može se isključiti samo iz razloga što taj proizvod ima više namjena.
29
Uostalom, članak 2. stavak 2. drugi podstavak Uredbe o biocidima, u vezi s njezinim uvodnim izjavama 3. i 19., ne sadržava pojašnjenja u pogledu prirode ili intenziteta biocidne uporabe, što potvrđuje da se proizvod s biocidnom namjenom koja je akcesorne prirode ne može isključiti iz područja primjene te uredbe.
30
Tumačenje te odredbe koje se sastoji od širokog razumijevanja kvalifikacije biocidnog proizvoda na način da ona nije uvjetovana isključivom ili pretežitom biocidnom namjenom u skladu je s ciljem Uredbe o biocidima iz članka 1. stavka 1. te uredbe, u vezi s njezinom uvodnom izjavom 3., koji se sastoji, među ostalim, od osiguravanja visokog stupnja zaštite zdravlja ljudi, zdravlja životinja i okoliša, pri čemu se pojašnjava da se odredbe navedene uredbe temelje na načelu opreznosti.
31
Naime, tumačenjem članka 3. stavka 1. točke (a) prve alineje Uredbe o biocidima na način da je svaka biocidna namjena, makar i samo sekundarna, određenog proizvoda dovoljna da bi se smatralo da je ispunjen drugi kumulativni uvjet koji mora ispunjavati biocidni proizvod, naveden u točki 23. ove presude, nastoji se na isti način zaštititi sve korisnike biocidnih proizvoda, bilo da se njima služe u skladu s njihovom sekundarnom biocidnom namjenom ili isključivom ili glavnom biocidnom namjenom.
32
S obzirom na prethodno navedeno, na prvo pitanje valja odgovoriti tako da članak 3. stavak 1. točku (a) prvu alineju Uredbe o biocidima treba tumačiti na način da nije nužno da proizvod, kako bi bio obuhvaćen pojmom „biocidni proizvod”, kako je definiran u toj odredbi, ima isključivo ili pretežito biocidnu namjenu, s obzirom na to da ta namjena može biti sporedna u odnosu na druge namjene.
Drugo i treće pitanje
33
Svojim drugim i trećim pitanjem sud koji je uputio zahtjev u biti pita treba li članak 2. stavke 1. i 2. Uredbe o biocidima, u vezi s vrstom proizvoda 4. iz glavne skupine 1. Priloga V. toj uredbi, tumačiti na način da je biocidni proizvod koji je namijenjen čišćenju i dezinfekciji hrane obuhvaćen područjem primjene navedene uredbe.
34
Najprije valja pojasniti da se razmatranje tih pitanja temelji na pretpostavci iz odluke kojom se upućuje zahtjev za prethodnu odluku, prema kojoj su proizvodi o kojima je riječ u glavnom postupku namijenjeni dvojnoj uporabi kao hrana i kao sredstva za čišćenje/dezinfekcijska sredstva te hrane.
35
Na temelju članka 2. stavka 1. Uredbe o biocidima, ona se primjenjuje na biocidne proizvode i tretirane proizvode, a popis vrsta biocidnih proizvoda obuhvaćenih tom uredbom i njihovi opisi navedeni su u njezinu Prilogu V.
36
Kao što je to navedeno u uvodnoj izjavi 18. Uredbe o biocidima, određeni biocidni proizvodi također su uređeni drugim zakonodavstvom Unije, zbog čega je potrebno jasno razgraničenje kako bi se osigurala pravna sigurnost, a time i utvrđivanje „popis[a] vrsta proizvoda koji ulaze u područje primjene [te] [u]redbe s okvirnim opisom svake vrste” iz priloga toj uredbi.
37
Stoga iz teksta članka 2. stavka 1. Uredbe o biocidima, u vezi s njezinom uvodnom izjavom 18., proizlazi da popis proizvoda obuhvaćenih Prilogom V. toj uredbi treba smatrati taksativnim. Naime, izraz „okvirni” iz te uvodne izjave odnosi se samo na „opise” za svaku vrstu proizvoda, a ne na „popis” vrsta biocidnih proizvoda.
38
Iz toga slijedi da, kako bi određeni proizvod bio obuhvaćen područjem primjene Uredbe o biocidima, sama činjenica da odgovara definiciji biocidnog proizvoda iz članka 3. stavka 1. navedene uredbe nije dovoljna. Povrh toga, takav proizvod mora odgovarati jednoj od vrsta proizvoda iz Priloga V. Uredbi o biocidima.
39
U tom pogledu, u vrsti proizvoda 4, uključenoj u glavnu skupinu 1. naslovljenu „Dezinfekcijska sredstva”, koja se nalazi u Prilogu V. toj uredbi, navode se proizvodi koji se upotrebljavaju za dezinfekciju opreme, ambalaže, pribora za konzumaciju, površina ili cjevovoda povezanih s proizvodnjom, transportom, skladištenjem ili konzumacijom hrane ili hrane za životinje (uključujući i vodu za piće) za ljude i životinje te proizvodi koji se upotrebljavaju za ugradnju u materijale koji bi mogli doći u kontakt s hranom.
40
Iz opisa biocidnih proizvoda iz vrste proizvoda 4, uključene u glavnu skupinu 1., koja se nalazi u Prilogu V. Uredbi o biocidima, proizlazi da se u njemu ne upućuje na „površine” same hrane, nego na površine na kojima je ta hrana obrađivana ili koje su s njom u kontaktu. Usto, „proizvodi” koji su u naslovu navedeni moraju se shvatiti kao proizvodi koji se upotrebljavaju za dezinfekciju materijala i površina koji se upotrebljavaju u raznim aktivnostima koje se odnose na hranu i hranu za životinje.
41
Suprotno tomu, vrsta proizvoda 4 ne može se shvatiti na način da se u njoj navedene uporabe odnose na dezinfekciju same hrane u svrhu kasnijeg konzumiranja.
42
Iako je točno da se vrsta proizvoda 5, naslovljena „Dezinfekcijska sredstva za pitku vodu”, uključena u glavnu skupinu 1., koja se nalazi u Prilogu V. toj uredbi, odnosi na proizvode koji se koriste za „dezinficiranje pitke vode za ljude i životinje”, ona se odnosi samo na vodu za piće, a ne na hranu. Naime, da je namjera zakonodavca Unije bila obuhvatiti i hranu, njezino bi navođenje bilo izričito navedeno u tom prilogu, uzimajući u obzir važnost sigurnosti navedene hrane unutar Unije.
43
Osim toga, iz tog se upućivanja na „vodu za piće” ne može zaključiti da je zakonodavac Unije namjeravao razvrstati proizvode poput onih o kojima je riječ u glavnom postupku među biocidne proizvode obuhvaćene područjem primjene Uredbe o biocidima iz Priloga V. toj uredbi jer je, kao što je to istaknuto u točki 37. ove presude, popis proizvoda obuhvaćenih tim prilogom taksativan.
44
Valja stoga smatrati da proizvodi poput onih o kojima je riječ u glavnom postupku, koji su istodobno i hrana i sredstva za čišćenje ili dezinfekciju te hrane, nisu obuhvaćeni područjem primjene Uredbe o biocidima, kako je definirano u njezinu članku 2. stavku 1. u vezi s vrstom proizvoda 4, iz glavne skupine 1. Priloga V. toj uredbi.
45
Osim toga, činjenica da je zakonodavac Unije u Uredbi o biocidima preuzeo vrstu proizvoda 4 koja se ranije nalazila u Direktivi 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (SL 1998., L 123, str. 1.) (SL, posebno izdanje na hrvatskom jeziku, poglavlje 3., svezak 1., str. 30.), dok ranija vrsta proizvoda 20 koja se odnosila na proizvode za zaštitu hrane ili hrane za životinje od štetnih organizama, koja se također nalazila u toj direktivi, nije preuzeta u toj uredbi, potvrđuje zaključak prema kojem proizvodi, poput onih o kojima je riječ u glavnom postupku, nisu obuhvaćeni vrstama proizvoda iz Priloga V. navedenoj uredbi.
46
Što se tiče pitanja suda koji je uputio zahtjev o primjenjivosti Uredbe o biocidima, na temelju njezina članka 2. stavka 2. drugog podstavka, na proizvode koji su istodobno namijenjeni kao hrana i sredstva za čišćenje ili dezinfekciju te hrane, valja istaknuti, s jedne strane, da, iako se člankom 2. stavkom 1. te uredbe određuju uvjeti primjene navedene uredbe, člankom 2. stavkom 2. prvim podstavkom se iz njezina područja primjene isključuju biocidni proizvodi koji su obuhvaćeni instrumentima navedenima u tom prvom podstavku. Konkretno, člankom 2. stavkom 2. prvim podstavkom točkom (e) Uredbe o biocidima određuje se da se ta uredba, osim ako nije izričito predviđeno drukčije, ne primjenjuje na biocidne proizvode obuhvaćene područjem primjene, među ostalim, Uredbe br. 852/2004.
47
S druge strane, člankom 2. stavkom 2. drugim podstavkom Uredbe o biocidima predviđa se iznimka od tog isključenja, pri čemu se navodi da se, neovisno o prvom podstavku, ako je biocidni proizvod obuhvaćen područjem primjene jednog od tih instrumenata namijenjen za uporabe koje nisu obuhvaćene navedenim instrumentima, ta uredba primjenjuje i na taj biocidni proizvod ako te uporabe nisu obuhvaćene tim instrumentima.
48
Međutim, kao što je to u biti istaknuo nezavisni odvjetnik u točki 54. svojeg mišljenja, s obzirom na to da proizvodi o kojima je riječ u glavnom postupku, koji su istodobno namijenjeni za hranu i čišćenje ili dezinfekciju te hrane, ne ispunjavaju kriterije utvrđene u članku 2. stavku 1. Uredbe o biocidima, nisu obuhvaćeni područjem primjene te uredbe, te ih nije potrebno naknadno ispitati s obzirom na stavak 2. tog članka.
49
S obzirom na sva prethodna razmatranja, na drugo i treće pitanje valja odgovoriti tako da članak 2. stavke 1. i 2. Uredbe o biocidima, u vezi s vrstom proizvoda 4 iz glavne skupine 1. Priloga V. toj uredbi, treba tumačiti na način da biocidni proizvod namijenjen za čišćenje i dezinfekciju hrane nije obuhvaćen područjem primjene navedene uredbe.
Četvrto i peto pitanje
50
Uzimajući u obzir odgovor na drugo i treće pitanje, nije potrebno odgovoriti na četvrto i peto pitanje.
Troškovi
51
Budući da ovaj postupak ima značaj prethodnog pitanja za stranke glavnog postupka pred sudom koji je uputio zahtjev, na tom je sudu da odluči o troškovima postupka. Troškovi podnošenja očitovanja Sudu, koji nisu troškovi spomenutih stranaka, ne nadoknađuju se.
Slijedom navedenog, Sud (osmo vijeće) odlučuje:
1.
Članak 3. stavak 1. točku (a) prvu alineju Uredbe (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda, kako je izmijenjena Uredbom (EU) br. 334/2014 Europskog parlamenta i Vijeća od 11. ožujka 2014. i Delegiranom uredbom Komisije (EU) 2019/1819 od 8. kolovoza 2019.,
treba tumačiti na način da:
nije nužno da proizvod, kako bi bio obuhvaćen pojmom „biocidni proizvod”, kako je definiran u toj odredbi, ima isključivo ili pretežito biocidnu namjenu, s obzirom na to da ta namjena može biti sporedna u odnosu na druge namjene.
2.
Članak 2. stavci 1. i 2. Uredbe br. 528/2012, kako je izmijenjena Uredbom br. 334/2014 i Delegiranom uredbom 2019/1819, u vezi s vrstom proizvoda 4 iz glavne skupine 1. Priloga V. toj uredbi
treba tumačiti na način da:
biocidni proizvod namijenjen za čišćenje i dezinfekciju hrane nije obuhvaćen područjem primjene navedene uredbe.
Potpisi
(
*1
)	Jezik postupka: njemački